CELEX: 32018D0279
Language: et
Date: 2018-02-20 00:00:00
Title: Nõukogu rakendusotsus (EL) 2018/279, 20. veebruar 2018, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

24.2.2018   
            
            
               ET
            
            
               Euroopa Liidu Teataja
            
            
               L 54/14
            
         NÕUKOGU RAKENDUSOTSUS (EL) 2018/279,
   20. veebruar 2018,
   millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artiklit 395,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Direktiivi 2006/112/EÜ artikli 287 punkti 13 kohaselt võib Malta kohaldada käibemaksuvabastust kolme järgmisesse kategooriasse kuuluvate maksukohustuslaste suhtes: maksukohustuslased, kelle aastakäive ei ületa 37 000 eurot, kui majandustegevus seisneb peamiselt kaupade müügis; maksukohustuslased, kelle aastakäive ei ületa 24 300 eurot, kui majandustegevus seisneb peamiselt madala lisandväärtusega (kallite sisenditega) teenuste osutamises; ning muudel juhtudel maksukohustuslased, kelle aastakäive ei ületa 14 600 eurot, eelkõige teenuseosutajad, kes osutavad kõrge lisandväärtusega (odavate sisenditega) teenuseid.
            
         
               (2)
            
            
               Komisjonis 22. septembril 2017 registreeritud kirjas taotles Malta luba kohaldada erimeedet, millega tehakse erand direktiivi 2006/112/EÜ artiklist 287 (edaspidi „erimeede“), mis võimaldaks Maltal suurendada alates 1. jaanuarist 2018 käibemaksuvabastuse madalaima künnise taset 14 600 eurolt 20 000 eurole nende maksukohustuslaste puhul, kes tegelevad kõrge lisandväärtusega (odavate sisenditega) teenuste osutamisega.
            
         
               (3)
            
            
               Direktiivi 2006/112/EÜ artikli 395 lõike 2 kohaselt teatas komisjon 3. novembri 2017. aasta kirjas Malta taotlusest teistele liikmesriikidele. Komisjon teatas 7. novembri 2017. aasta kirjaga Maltale, et tal on taotluse hindamiseks kogu vajalik teave.
            
         
               (4)
            
            
               Taotletud erimeede on kooskõlas eesmärkidega, mis on püstitatud komisjoni 25. juuni 2008. aasta teatises „Kõigepealt mõtle väikestele“ – Euroopa väikeettevõtlusalgatus „Small Business Act“.
            
         
               (5)
            
            
               Arvestades, et erimeetme kohaldamise tulemusena peaksid vähenema väikeettevõtjate käibemaksukohustused, mis peaks tooma neile kaasa väiksema halduskoormuse ja väiksemad halduskulud, tuleks Maltal lubada meedet kohaldada piiratud ajavahemiku jooksul, kuni 31. detsembrini 2020. Maksukohustuslastel peaks endiselt olema võimalik vabalt valida tavapärane käibemaksukord.
            
         
               (6)
            
            
               Malta esitatud teabe kohaselt on erimeetme mõju lõpptarbimisetapis kogutava maksutulu summale tühine.
            
         
               (7)
            
            
               Erimeetmega taotletavate eesmärkide, eelkõige häiriva mõju vähendamise ja võrdsete võimaluste tagamise saavutamise tagamiseks on asjakohane hakata käesolevat otsust kohaldama alates 1. jaanuarist 2018. Erimeetme tagasiulatuva kohaldamise sätestamisega austatakse asjaomaste isikute õiguspäraseid ootusi, kuna erimeede ei riiva ettevõtjate ega üksikisikute õigusi ja kohustusi.
            
         
               (8)
            
            
               Kuna praegu vaadatakse läbi direktiivi 2006/112/EÜ artikleid 281–294, millega reguleeritakse väikeettevõtjate suhtes kohaldatavat erikorda, on võimalik, et direktiiv, millega muudetakse direktiivi 2006/112/EÜ kõnealuseid sätteid, jõustub enne erimeetme kehtivusaja lõppu 31. detsembril 2020 – sel juhul käesolevat otsust edasi ei kohaldata.
            
         
               (9)
            
            
               Erimeetme kohaldamine ei mõjuta käibemaksust laekuvaid liidu omavahendeid, sest Malta arvutab välja hüvitise vastavalt nõukogu määruse (EMÜ, Euratom) nr 1553/89 (2) artiklile 6,
            
         ON VASTU VÕTNUD KÄESOLEVA OTSUSE:
   Artikkel 1
   Erandina direktiivi 2006/112/EÜ artikli 287 punktist 13 lubatakse Maltal kohaldada käibemaksuvabastust nende maksukohustuslaste suhtes, kelle majandustegevus seisneb peamiselt kõrge lisandväärtusega (odavate sisenditega) teenuste osutamises ja kelle aastakäive ei ületa 20 000 eurot.
   Artikkel 2
   Käesolev otsus jõustub selle teatavakstegemise päeval.
   Seda kohaldatakse alates 1. jaanuarist 2018 kuni 31. detsembrini 2020 või kuupäevani, mil jõustub direktiiv, millega muudetakse direktiivi 2006/112/EÜ artikleid 281–294, olenevalt sellest, kumb kuupäev on varasem.
   Artikkel 3
   Käesolev otsus on adresseeritud Maltale.
   
      Brüssel, 20. veebruar 2018
      
         
            Nõukogu nimel
         
         
            eesistuja
         
         V. GORANOV
      
   
   
      (1)  ELT L 347, 11.12.2006, lk 1.
   
      (2)  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).